钦定古今图书集成/明伦汇编/官常典/第315卷 > 金
## 钦定古今图书集成/明伦汇编/官常典/第315卷 > 金

金制，“礼部设尚书侍郎，统郎中、员外，掌礼乐、祠祀、贡
举、天文、医卜、释道、四方使客之政。”

按《金史百官志》：“六部，国初与左右司通署。天眷三年，
始分治礼部。尚书一员，正三品；侍郎一员，正四品；郎
中一员，从五品；员外郎一员，从六品。掌凡礼乐、祭祀、
宴享、学校、贡举，仪式制度，符印表疏、图书册命祥瑞、
天文漏刻，国忌庙讳、医卜释道、四方使客、诸国进贡
犒劳张设之事。”

〈注〉凡试僧、尼、道、女冠，三年一次，限度八十人，差京府幕职或节镇防御佐贰官二员，僧官二人，道官一人，司吏一名，从人各一人，厨子二人，把门官一名，杂役三人。僧童能读《法华心地观》《金光明》《报恩》《华严》等经，共五部，计八袠。《华严经》分为四袠，每帙取二卷，卷举四题，读百字为限。尼童试经半部，与僧童同。道士、女冠、童行，念《道德救苦》《玉京山消灾灵宝度人》等经，皆以诵成句，依音释为通。中选者，试官给牒，以名报有司。凡僧尼官见管人及八十，道士、女冠及三十人者，放度一名。死者，令监坛以度牒申部毁之。

主事二员，从七品。

〈注〉令史十五人，内女直五人，译史二人，通事一人。

左三部检法司，司正二员，正八品。掌披详法状。

〈注〉兴定二年，左部额外设检、知法及掌法。四年，罢

检法二十二员，从八品。掌检断各司取法文字。右三
部检法职事同。

〈注〉元受札付，大定三年，命给《敕》。